b'\n_START_ARTICLE_\n\xc5\xa0\xc4\x8durki (Tone \xc4\x8cufar)\n_START_PARAGRAPH_\n\xc5\xa0\xc4\x8durki je drama Toneta \xc4\x8cufarja iz leta 1936. Njena vzporedna varianta je groteska Mali Babilon.\n_START_SECTION_\nObjava in uprizoritve\n_START_PARAGRAPH_\nDrama ni bila objavljena, tiskopis pa hrani Slovenski gledali\xc5\xa1ki muzej v Ljubljani. Ni znano, kdaj je delo do\xc5\xbeivelo krstno uprizoritev, so jo pa leta 1979 igrali v Slovenskem narodnem gledali\xc5\xa1\xc4\x8du v Mariboru in v ta namen ponovno izdali tiskopis besedila. (COBISS)\n_START_SECTION_\nVsebina\n_START_PARAGRAPH_\nSonja in Mirko se dobita na zmenku na pokopali\xc5\xa1\xc4\x8du, saj se morata skrivati pred Sonjinimi bogatimi star\xc5\xa1i, ki njune zveze ne odobravajo. Na pokopali\xc5\xa1\xc4\x8du se prika\xc5\xbee gospod Henrik, ki ga na silo poro\xc4\x8dajo s Sonjo. Naveli\xc4\x8dan je \xc5\xbeivljenja, \xc5\xbeeli storiti samomor. Sonja po sliki spozna Henrika, Mirko pa jo pregovori, da bi se seznanili. Henrik kasneje od invalida izve, kdo je Sonja, zato sklene umreti. Ko si nastavi revolver na sence, se vanj zaleti brezdomec, ki \xc5\xbeeli v mrtva\xc5\xa1nici prespati, tako da revolver ne povzro\xc4\x8di \xc5\xa1kode. Sonja, ki je jezna na Mirka, si za spremljevalca izbere Henrika, Mirko pa se\xc5\xbee v roko brezdomcu. Skupinici se pridru\xc5\xbei \xc5\xa1e lepa Maja, ki za\xc4\x8dne zapeljevati Henrika, kar spravi Sonjo v slabo voljo. Henrik \xc5\xbeeli poskrbeti za brezdomca. Isto\xc4\x8dasno \xc4\x8dez pokopali\xc5\xa1ki zid prilezejo trije zlikovci, ki so v mrtva\xc5\xa1nici skrili tihotapljeni saharin. Zbudijo brezdomca in se v paniki razbe\xc5\xbeijo. Brezdomec naleti na Henrika, ki mu prinese zavoj hrane. Henrik brezdomca ob\xc4\x8duduje, saj nima ni\xc4\x8desar, a hkrati ljubi \xc5\xbeivljenje, zasmili pa se mu tudi Maja, ki ga vztrajno zasleduje, zato ji izro\xc4\x8di denar, ki ga \xc5\xa1e ima. Napadejo ga zlikovci, saj so sli\xc5\xa1ali o polni denarnici, a ne najdejo ni\xc4\x8desar ve\xc4\x8d. Be\xc5\xbeati morajo pred policajem, ki se pojavi, saj je prej sli\xc5\xa1al strel. V nadaljevanju Maja spretno zapeljuje Henrika, dokler ne izklepeta, da je imela opravka \xc5\xbee z njegovim o\xc4\x8detom. Henrik se po\xc4\x8duti oropan in se iz obupa ustreli. Maja pobegne po pomo\xc4\x8d k Mirku, pojavijo se godci z mestne zabave, za njimi pa policaj, ki jih \xc5\xbeeli kaznovati zaradi kaljenja no\xc4\x8dnega miru. Odkrijejo mrli\xc4\x8da, ga odnesejo v mrtva\xc5\xa1nico, kjer presenetijo zlikovce, ki se lotevajo ukradenega sod\xc4\x8dka. Prihitita tudi Maja in Mirko, Maja \xc5\xbealuje, godci in zlikovci se veselijo in pijejo, Mirko pa nazdravlja mrtvemu. Henrik se na lepem dvigne, a ga pijani tat zabode, \xc4\x8de\xc5\xa1 da se ne bo nor\xc4\x8deval iz njih. Brezdomec in Mirko tola\xc5\xbeita Majo, ki je razo\xc4\x8darana na svojim \xc5\xbeivljenjem in si \xc5\xbeeli za\xc4\x8deti na novo. Lojzka pripelje \xc5\xa1e objokano Sonjo, ki misli, da jo je Mirko zapustil. Sre\xc4\x8dno se objameta, vsi pa se obrnejo proti vzhodu, kjer se dani.'